EURÓPSKA KOMISIA V Bruseli16. 7. 2021 COM(2021) 419 final 2021/0238(NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Írska {SWD(2021) 205 final}



2021/0238 (NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Írska RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti, a najmä na jeho článok 20, so zreteľom na návrh Európskej komisie, keďže: (1)Pandémia ochorenia COVID-19 má rušivý vplyv na hospodárstvo Írska. V roku 2019 dosahovalo Írsko hrubý domáci produkt na obyvateľa (HDP na obyvateľa) na úrovni 231 % priemeru Únie. Reálny HDP Írska v roku 2020 aj napriek pandémii vzrástol o 3,4 % vďaka veľmi silnej výkonnosti odvetvia IKT a farmaceutického sektora a v súlade s prognózou Komisie z leta 2021 sa predpokladá, že v období 2020 – 2021 kumulatívne vzrastie o 10,8 %. Medzi dlhodobejšie aspekty s vplyvom na strednodobú hospodársku výkonnosť patrí vysoký verejný a súkromný dlh a vysoko záporné čisté zahraničné záväzky, zatiaľ čo pandémia potenciálne môže mať trvalý vplyv na dynamiku a štruktúru trhu práce. (2)Rada 9. júla 2019 a 20. júla 2020 adresovala Írsku odporúčania v kontexte európskeho semestra. Rada konkrétne odporúčala, aby Írsko prijalo všetky potrebné opatrenia na účinné riešenie pandémie, dosiahlo obozretné strednodobé fiškálne pozície a zabezpečilo udržateľnosť dlhovej služby pri súčasnom zvyšovaní miery investícií. Takisto odporúčala, aby krajina zlepšila nákladovú efektívnosť, dostupnosť a odolnosť svojho systému zdravotnej starostlivosti. Rada taktiež Írsku odporúčala, aby prostredníctvom aktívnej podpory pri integrácii na trh práce a zvyšovaním úrovne zručností podporovalo zamestnanosť, riešilo riziko digitálnej priepasti, a to aj v sektore vzdelávania, zvýšilo dostupnosť cenovo dostupnej a kvalitnej starostlivosti o deti, ako aj zvýšilo poskytovanie sociálneho a cenovo dostupného bývania. Rada ďalej odporučila vykonať opatrenia, ktoré zabezpečia prístup podnikov k likvidite v súvislosti s pandémiou, uprednostniť verejné investičné projekty a podnecovať súkromné investície na podporu oživenia hospodárstva. Rada navyše Írsku odporúčala zamerať investície na zelenú a digitálnu transformáciu, najmä na čistú a efektívnu výrobu a využívanie energie, udržateľnú dopravu a vodné hospodárstvo, ako aj na výskum a inovácie a digitálnu infraštruktúru. Rada napokon krajine odporúčala rozšíriť základ dane, odstrániť tie prvky daňového systému, ktoré uľahčujú agresívne daňové plánovanie, a zlepšiť účinnosť dohľadu v oblasti boja proti praniu špinavých peňazí a jeho presadzovanie, pokiaľ ide o pracovníkov poskytujúcich služby správy zvereného majetku alebo služby pre obchodné spoločnosti. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že odporúčanie týkajúce sa prijatia všetkých opatrení potrebných na účinné riešenie pandémie, udržanie hospodárstva a podporu následného oživenia v súlade so všeobecnou únikovou doložkou Paktu stability a rastu bolo v plnej miere vykonané. Pokiaľ ide o odporúčania týkajúce sa zabezpečenia prístupu podnikov k likvidite a politiky súvisiacej s investíciami v oblasti čistej a efektívnej výroby a využívania energie, došlo k dosiahnutiu podstatného pokroku. Napokon aj odporúčanie zvýšiť prístup k cenovo dostupnej a kvalitnej starostlivosť o deti sa pomerne uspokojivo rieši nad rámec plánu. (3)Komisia 2. júna 2021 uverejnila hĺbkové preskúmanie podľa článku 5 nariadenia Európskeho parlamentu a Rady (EÚ) č. 1176/2011 týkajúce sa Írska. Komisia na základe svojej analýzy dospela k záveru, že v Írsku existujú makroekonomické nerovnováhy, najmä v dôsledku vysokého súkromného a verejného dlhu a vysokých čistých zahraničných záväzkov, pričom tieto zraniteľné miesta pretrvávajú. (4)[V odporúčaní Rady o hospodárskej politike eurozóny sa členským štátom eurozóny odporúča, aby prijali opatrenia, a to aj prostredníctvom plánov obnovy a odolnosti, ktorými okrem iného zabezpečia nastavenie politiky, ktoré podporuje obnovu, a aby ďalej zlepšovali konvergenciu, odolnosť a udržateľný a inkluzívny rast. V odporúčaní Rady sa takisto odporúča posilňovať vnútroštátne inštitucionálne rámce, zabezpečiť makrofinančnú stabilitu a dobudovať hospodársku a menovú úniu a posilniť medzinárodnú úlohu eura.] [Ak v čase prijatia tohto vykonávacieho rozhodnutia Rady ešte nebude prijaté dané odporúčanie Rady, toto odôvodnenie odstráňte.] (5)V súlade s článkom 18 ods. 1 nariadenia (EÚ) 2021/241 Írsko predložilo Komisii 28. mája 2021 svoj národný plán obnovy a odolnosti. Po predložení plánu nasledoval proces konzultácií s miestnymi a regionálnymi orgánmi, sociálnymi partnermi, organizáciami občianskej spoločnosti, mládežníckymi organizáciami a ďalšími príslušnými zainteresovanými stranami, ktorý prebiehal v súlade s vnútroštátnym právnym rámcom. Zodpovednosť štátu za svoj plán obnovy a odolnosti je základom jeho úspešnej realizácie a trvalého vplyvu na vnútroštátnej úrovni, ako aj dôveryhodnosti na európskej úrovni. V zmysle článku 19 uvedeného nariadenia Komisia posúdila relevantnosť, efektívnosť, účinnosť a koherentnosť plánu obnovy a odolnosti v súlade s usmerneniami pre posudzovanie uvedenými v prílohe V k uvedenému nariadeniu. (6)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241. (7)Plnenie plánov obnovy a odolnosti členských štátov bude predstavovať koordinované investičné a reformné úsilie v rámci celej Únie. Vďaka koordinovanému a súbežnému vykonávaniu a vďaka realizácii cezhraničných projektov sa tieto reformy a investície budú navzájom posilňovať a vytvoria pozitívne externality v celej Únii. Približne jedna tretina vplyvu mechanizmu na rast a tvorbu pracovných miest v členských štátoch teda bude externalitou pochádzajúcou z iných členských štátov. Vyvážená reakcia prispievajúca k šiestim pilierom

(8)V súlade s článkom 19 ods. 3 písm. a) nariadenia (EÚ) 2021/241 a oddielom 2.1 prílohy V k nemu plán obnovy a odolnosti do značnej miery (hodnotenie A) predstavuje komplexnú a primerane vyváženú reakciu na hospodársku a sociálnu situáciu, čím primerane prispieva ku všetkým šiestim pilierom uvedeným v článku 3 nariadenia (EÚ) 2021/241, pričom zohľadňuje osobitné výzvy a finančné prostriedky pridelené dotknutému členskému štátu. (9)Plán zahŕňa opatrenia, ktoré prispievajú ku všetkým šiestim pilierom, pričom všetky komponenty plánu sa týkajú viacerých pilierov. Takýto prístup pomáha zabezpečiť komplexné zohľadnenie každého piliera koherentným spôsobom. Osobitný dôraz na inteligentný, udržateľný a inkluzívny rast, rovnomerne zastúpený v rámci jednotlivých pilierov, sa považuje za primeraný vzhľadom na osobitné výzvy Írska. (10)Plán sa intenzívne zameriava na zelenú transformáciu vrátane opatrení súvisiacich s energetikou a klímou. Medzi opatrenia patrí zvýšenie uhlíkovej dane a reforma správy v oblasti klímy, podpora investícií do energetickej efektívnosti, dekarbonizácia podnikateľského sektora, podpora udržateľnej železničnej dopravy, obnova rašelinísk, zlepšenie čistenia vody a podpora zeleného výskumu a vývoja. Plán takisto prispieva k digitálnej transformácii, pričom sa v ňom kladie dôraz na pripojiteľnosť a digitalizáciu verejného sektora. Digitalizáciu podnikov, predovšetkým malých a stredných podnikov (MSP), podporujú opatrenia, ktorými by sa mala zvýšiť aj ich produktivita a konkurencieschopnosť. Plán obnovy a odolnosti sa v záujme preklenutia digitálnej priepasti osobitne zameriava na posilnenie digitálnych zručností v školách a mimo nich. (11)Očakáva sa, že plán obnovy a odolnosti prispeje k pilieru inteligentného, udržateľného a inkluzívneho rastu. Niekoľko opatrení, ako je podpora energetickej obnovy budov s vysokým podielom práce alebo programy aktívnej podpory pri integrácii na trh práce a zvyšovania úrovne zručností, sa zameriava na hospodársku súdržnosť, pracovné miesta, produktivitu a konkurencieschopnosť. Cieľom národného programu zameraného na veľké výzvy je uľahčiť realizáciu výskumných a inovačných projektov. V pláne obnovy a odolnosti sa podporuje vykonávanie testu vplyvu na MSP, ktorý má potenciál znížiť regulačné prekážky brániace podnikateľskej činnosti MSP. Očakáva sa, že k sociálnej a územnej súdržnosti priamo prispejú reformy a investície, napríklad tie zamerané na zlepšenie poskytovania sociálneho a cenovo dostupného bývania, zjednodušenie a harmonizáciu doplnkového dôchodkového systému alebo na zvýšenie vzdelávacích kapacít regionálnych technických univerzít. Očakáva sa, že dôjde k posilneniu systému zdravotnej starostlivosti, ako aj ekonomickej, sociálnej a inštitucionálnej odolnosti prostredníctvom reforiem a investícií, napríklad implementáciou programu ePharmacy a integrovaného systému finančného riadenia v oblasti zdravotnej starostlivosti, podporou digitalizácie MSP a posilnením írskeho rámca pre boj proti praniu špinavých peňazí. Napokon je cieľom opatrení zahrnutých v pláne obnovy a odolnosti pomôcť ďalším generáciám rozvíjať potrebné zručnosti a podporovať mladých ľudí pri budovaní alebo opätovnom získavaní postavenia na trhu práce. Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev (12)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných dotknutému členskému štátu vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra. (13)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Írska, a to bez ohľadu na skutočnosť, že Írsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky Paktu stability a rastu. Relevantné už nie je ani odporúčanie dosiahnuť strednodobý rozpočtový cieľ v roku 2020, a to z dôvodu uplynutia príslušného rozpočtového obdobia, ako aj aktivácie všeobecnej únikovej doložky Paktu stability a rastu v marci 2020 v súvislosti s krízou spôsobenou pandémiou. (14)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Írsku v rámci európskeho semestra v rokoch 2019 a 2020, a to najmä v oblasti zelenej transformácie a opatrení v oblasti klímy, udržateľnej verejnej dopravy, vodného hospodárstva, digitálnej infraštruktúry, digitálnej priepasti, výskumu a inovácií, prednostnej realizácie verejných investícií, podpory investícií súkromného sektora, zamestnanosti prostredníctvom aktívnej podpory pri integrácii na trh práce a zvyšovaním úrovne zručností, regulačných prekážok brániacich podnikaniu, boja proti praniu špinavých peňazí, agresívneho daňového plánovania, sociálneho a cenovo dostupného bývania, dôchodkov a zdravotnej starostlivosti. (15)Plán obnovy a odolnosti kladie značný dôraz na zelenú transformáciu. Medzi opatrenia sa zaraďujú investície do energetickej hospodárnosti súkromných a verejných budov, dekarbonizácia podnikov, udržateľná železničná doprava, zelený výskum a vývoj, obnova rašelinísk a zlepšenie čistenia odpadových vôd. Očakáva sa, že vykonávanie zmeny návrhu zákona o opatreniach v oblasti klímy a nízkouhlíkového rozvoja z roku 2021 a reforma uhlíkovej dane prinesú stimuly pre prednostnú realizáciu zelených investícií a urýchlia zelenú transformáciu. (16)Pokiaľ ide o digitálnu transformáciu, v pláne sú v prvom rade zahrnuté investície do digitálnych infraštruktúr. Konkrétnejšie, vybudovanie používateľsky blízkej platformy, ktorá dokáže spracúvať údaje s minimálnym oneskorením, vytvorenie strediska na výmenu údajov verejnej správy, možnosť odpovedať online pri sčítaní obyvateľov a súbor projektov elektronického zdravotníctva zamerajú investície na digitálnu transformáciu, najmä na digitálne infraštruktúry, ktoré môžu ďalej stimulovať digitálnu transformáciu verejného sektora. Ďalej sa od plánu obnovy a odolnosti očakáva, že sa ním odstráni riziko digitálnej priepasti, a to aj v sektore vzdelávania. Cieľom programu na zabezpečenie digitálnej infraštruktúry a financovania pre školy je vybaviť žiakov digitálnymi zručnosťami a zaistiť rovnaký prístup žiakov k primeranej digitálnej infraštruktúre. Na strategický rozvoj digitálnych zručností v celom systéme vzdelávania a v systéme ďalšej odbornej prípravy sa zameriavajú reformné opatrenia tak, aby sa u všetkých žiakov rozvinuli základné alebo pokročilé zručnosti, ktoré im umožnia byť súčasťou digitálneho hospodárstva. (17)Od plánu obnovy a odolnosti sa očakáva, že prispeje k prednostnej realizácii pripravených verejných investičných projektov, podpore investícií súkromného sektora a používaniu nástrojov priameho financovania na stimuláciu výskumu a inovácií. Investície verejného sektora by mala podľa očakávaní stimulovať obnova vybraných verejných budov a práce na budúcej elektrifikácii prímestskej železničnej trate mesta Cork. Očakáva sa, že finančný nástroj zacielený na obnovu domov, ako aj fond na dekarbonizáciu podnikateľského sektora a program na stimuláciu digitálnej transformácie podnikov s osobitným zameraním na MSP podnietia investície súkromného sektora. Financovanie, ktoré sa poskytne prostredníctvom národného programu zameraného na veľké výzvy, by malo stimulovať výskum, vývoj a inovácie. Okrem toho sa očakáva, že plán bude obsahovať zriadenie štyroch európskych centier digitálnych inovácií. (18)Plán obnovy a odolnosti má za cieľ podporiť zamestnanosť prostredníctvom aktívnej podpory pri integrácii na trh práce a zvyšovaním úrovne zručností, a to poskytovaním stáží a odbornej prípravy, ktoré majú byť osobitne zamerané na zelené a digitálne zručnosti a odvetvia. (19)V záujme plánu obnovy a odolnosti je takisto znížiť nepotrebné regulačné prekážky, ktorým čelia MSP pri zakladaní a rozširovaní svojich podnikov, ďalším vykonávaním tzv. testu vplyvu na MSP pri príprave nových právnych predpisov. (20)Plán obnovy a odolnosti by mal čiastočne riešiť výzvy v oblasti účinného dohľadu nad rámcom pre boj proti praniu špinavých peňazí a jeho presadzovania, pokiaľ ide o poskytovateľov služieb správy zvereného majetku alebo služieb pre obchodné spoločnosti. Uverejnenie odvetvového posúdenia rizík, ktoré sa vzťahuje na poskytovateľov služieb správy zvereného majetku alebo služieb pre obchodné spoločnosti, a zvýšený počet kontrol potenciálne môžu zlepšiť pochopenie expozície týchto pracovníkov voči riziku a posilniť dohľad nad nimi. K lepšiemu presadzovaniu práva môžu viesť aj nové právne predpisy, ktorými sa zavádzajú všetky odporúčania pracovnej skupiny pre revíziu súboru nástrojov na presadzovanie regulačných predpisov, a to vďaka rozšíreniu súboru regulačných nástrojov tak, aby zahŕňal režim správnych a finančných sankcií. (21)Očakáva sa, že reformy uvedené v pláne obnovy a odolnosti prispejú k čiastočnému odstráneniu tých prvkov daňového systému, ktoré uľahčujú agresívne daňové plánovanie. Očakáva sa najmä, že legislatívne opatrenia vrátane opatrení týkajúcich sa zrážkových daní alebo neodpočítateľnosti, ktoré sa vzťahujú na odchádzajúce platby do jurisdikcií, ktoré Únia zaradila na čiernu listinu, a do všetkých ďalších jurisdikcií s nulovým zdanením, obmedzia možnosť nezdanenia odchádzajúcich platieb. (22)Plán by mal prispieť k plnému zrealizovaniu plánov dôchodkových reforiem, a to zjednodušením a harmonizáciou doplnkového dôchodkového systému. (23)Plán popritom obsahuje reformné opatrenia, ktorého cieľom je posilniť poskytovanie sociálneho a cenovo dostupného bývania. Očakáva sa, že toto opatrenie budú doplnené investíciami financovanými zo štátneho rozpočtu s cieľom odstrániť aktuálne nedostatky v súvislosti so sociálnym bývaním, a to aj pre najzraniteľnejších. (24)Podľa očakávaní by sa plán mal zaoberať aj nákladovou efektívnosťou, dostupnosťou a odolnosťou systému zdravotnej starostlivosti. Reformným opatrením by sa malo podporiť vykonávanie významnej a dlhodobej vnútroštátnej iniciatívy v oblasti reformy zdravotníctva Sláintecare, ktorá v súčasnosti prebieha a ktorej cieľom je dosiahnuť moderný univerzálny jednoúrovňový systém zdravotnej starostlivosti, v ktorom má každý rovnaký prístup k službám podľa potreby, a nie podľa platobnej schopnosti. (25)Plán obnovy a odolnosti sa priamo nezaoberá dostupnosťou cenovo dostupnej a kvalitnej starostlivosti o deti, keďže sa jej dostupnosť pomerne uspokojivo zabezpečila rôznymi opatreniami, ktoré vláda prijala mimo plánu. (26)Očakáva sa, že riešením uvedených výziev plán obnovy a odolnosti zároveň prispeje aj k náprave nerovnováh, ktorým Írsko čelí, najmä pokiaľ ide o vysoké čisté zahraničné záväzky, súkromný a verejný dlh.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti (27)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie. (28)Zo simulácií útvarov Komisie vyplýva, že plán má potenciál zvýšiť do roku 2026 HDP Írska o 0,3 % až 0,5 %, pričom prevažnú časť tohto vplyvu budú tvoriť externality. Očakáva sa, že investície a politiky na zlepšenie energetickej efektívnosti a podpora dekarbonizácie podnikateľského sektora prispejú k tvorbe pracovných miest a presadzovaniu zelenej transformácie. Investície a politiky na urýchlenie digitalizácie, ako aj reformy v sociálnej oblasti, oblasti vzdelávania a podnikania majú podľa očakávaní zvýšiť produktivitu v priebehu rôznych časových období, vytvoriť pracovné miesta a zvýšiť zamestnanosť. (29)Plán obnovy a odolnosti obsahuje súbor opatrení, ktoré by podľa očakávaní mali posilniť sociálnu súdržnosť podporou zamestnanosti, najmä vytváraním príležitostí na stáž, zvyšovanie úrovne zručností či rekvalifikáciu a investíciami do vzdelávania. Očakáva sa, že reformy a investície zahrnuté v pláne odstránia riziko digitálnej priepasti u zamestnaných osôb, nezamestnaných a rovnako aj u študentov. Ďalej môže súbor reforiem potenciálne prispieť k riešeniu značnej potreby zabezpečenia sociálneho a cenovo dostupného bývania a pomôcť zaistiť včasnú dostupnosť cenovo dostupnej a kvalitnej zdravotnej starostlivosti, čím sa posilní sociálna odolnosť. Tieto opatrenia by mali pomôcť pri vykonávaní Európskeho piliera sociálnych práv. (30)Plán obnovy a odolnosti obsahuje opatrenia zamerané na mládež. Očakáva sa, že reformy a investície zahrnuté v pláne odstránia riziko digitálnej priepasti a prinesú strategický prístup k digitálnym zručnostiam v celom systéme vzdelávania a odbornej prípravy. Z fondu na transformáciu technických univerzít by sa malo podporiť vysokoškolské vzdelávanie a odborná príprava na regionálnej úrovni, čo môže pomôcť zlepšiť zručnosti mladých ľudí a odstrániť regionálne rozdiely. Ako cieľová skupina, ktorá využije opatrenia na rekvalifikáciu a zvyšovanie úrovne zručností zahrnuté v pláne, sa uvádzajú nezamestnaní mladí ľudia. Zásada „výrazne nenarušiť“ (31)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“). (32)Írsko poskytlo odôvodnenie v súlade s technickým usmernením k zásade „výrazne nenarušiť“ prijatým Európskou komisiou (2021/C 58/01), v ktorom potvrdzuje, že jeho plán by podľa očakávaní nemal spôsobiť žiadne výrazné narušenie ktoréhokoľvek z environmentálnych cieľov. To platí najmä v prípade opatrenia súvisiaceho s energetickou hospodárnosťou súkromných budov. Platí to aj v prípade opatrenia týkajúceho sa udržateľnej železničnej dopravy, ktoré by malo umožniť budúcu elektrifikáciu trate. Príspevok k zelenej transformácii vrátane biodiverzity (33)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu klimatických cieľov pripadá suma, ktorá predstavuje 42 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na roky 2021 – 2030. (34)Zelenej transformácii sa venuje značná časť plánu obnovy a odolnosti. Plán obsahuje opatrenia zamerané na zvýšenie energetickej efektívnosti obytných a verejných budov aj priemyslu. Plán zahŕňa významné investície do dopravy, ktorá je v Írsku na druhom mieste v prispievaní k emisiám z odvetví, ktoré nie sú zahrnuté do systému obchodovania s emisiami. Plán obsahuje dve reformy, ktoré by podľa očakávaní mali podporiť a urýchliť zelenú transformáciu v Írsku. Očakáva sa, že zmena návrhu zákona o opatreniach v oblasti klímy a nízkouhlíkového rozvoja z roku 2021 bude stimulovať prechod Írska na klimaticky neutrálne hospodárstvo do roku 2050. V ďalšej reforme sa stanovuje postupné každoročné zvyšovanie sadzby uhlíkovej dane o 7,50 EUR ročne, pričom cieľom je do roku 2030 dosiahnuť sadzbu vo výške 100 EUR za tonu emisií CO2. (35)Očakáva sa, že investície do výskumu a inovácií doplnia významné investície a reformy, ktoré sú potrebné na dosiahnutie cieľov Írska v oblasti emisií skleníkových plynov. Národný program zameraný na veľké výzvy by prostredníctvom troch kôl výberu projektov na témy, ako je klíma a digitalizácia, mal poskytnúť investície do výskumu, vývoja a inovácií. (36)Zlepšenie biodiverzity by takisto malo prispieť k zníženiu emisií skleníkových plynov. Očakáva sa, že obnovou rašelinísk sa podporí biodiverzita a ekosystémy, zvýši kvalita vody, zlepší ukladanie CO2 a znížia jeho emisie. Plán takisto zahŕňa investície do rozvoja a modernizácie menších čistiarní odpadových vôd po celom Írsku, čím prispeje k udržateľnému využívaniu a ochrane vodných a morských zdrojov, prevencii a kontrole znečisťovania. Týmto opatrením by sa malo prispieť aj k ochrane a obnove biodiverzity a ekosystémov. Príspevok k digitálnej transformácii (37)V súlade s článkom 19 ods. 3 písm. f) nariadenia (EÚ) 2021/241 a oddielom 2.6 prílohy V k nemu plán obnovy a odolnosti zahŕňa opatrenia, ktoré do značnej miery (hodnotenie A) prispievajú k digitálnej transformácii alebo k riešeniu výziev, ktoré z nej vyplývajú. Na opatrenia na podporu digitálnych cieľov pripadá suma, ktorá predstavuje 32 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. (38)Írsky plán obnovy a odolnosti sa vo veľkej miere zameriava na digitálnu transformáciu a riešenie súvisiacich výziev, pričom obsahuje komponent, ktorý sa plne upriamuje na digitálnu transformáciu viacerých odvetví a na riešenie výziev vyplývajúcich z digitálnej transformácie špecifických pre danú krajinu. Cieľom viacerých opatrení je prispieť k digitálnej transformácii podporou digitalizácie podnikov, odstránením rizika digitálnej priepasti, a to aj v sektore vzdelávania, posilnením digitálnych zručností a podporou rozvoja digitálnej infraštruktúry a poskytovaním digitálnych verejných služieb. (39)Opatrenia súvisiace s digitálnou transformáciou alebo riešením výziev, ktoré z nej vyplývajú, sú preto v írskom pláne výrazne zastúpené. Mali by prispieť k digitálnej transformácii viacerých hospodárskych a sociálnych odvetví a k riešeniu výziev vyplývajúcich z digitálnej transformácie špecifických pre danú krajinu. Trvalý vplyv (40)V súlade s článkom 19 ods. 3 písm. g) nariadenia (EÚ) 2021/241 a oddielom 2.7 prílohy V k nemu sa očakáva, že plán obnovy a odolnosti bude mať na Írsko do značnej miery (hodnotenie A) trvalý vplyv. (41)V pláne obnovy a odolnosti sú zahrnuté štrukturálne zmeny príslušných politík, správy a inštitúcií. Očakáva sa, že zelenú transformáciu podporia reformy, v rámci ktorých sa vyžaduje prijatie odvetvových rozpočtov na emisie skleníkových plynov v súlade s cieľom na rok 2030 a cieľom klimatickej neutrality do roku 2050, a zavedenie postupného každoročného zvyšovania sadzby uhlíkovej dane. Reformy zacielené na podporu digitálnej transformácie írskeho vzdelávania by podľa očakávaní mali mať trvalý vplyv na digitálne zručnosti a odstránenie rizika digitálnej priepasti. K zníženiu regionálnych hospodárskych rozdielov v Írsku by malo prispieť posilnenie kapacít technických univerzít, aby poskytovali kvalitné vzdelávacie programy a programy odbornej prípravy, čo povedie k vyššiemu inkluzívnemu rastu a sociálnej súdržnosti. Medzi ďalšie reformy, pri ktorých sa očakáva, že budú mať trvalý vplyv na írske hospodárstvo a sociálny systém, patrí uplatňovanie testu vplyvu na MSP, ktorý by mal pomôcť znížiť regulačné prekážky brániace podnikaniu, posilnenie dohľadu nad rámcom pre boj proti praniu špinavých peňazí a jeho presadzovania, reformy, ktorými by sa mali odstrániť tie prvky daňového systému, ktoré môžu uľahčiť agresívne daňové plánovanie, reformy, ktorými by sa malo zvýšiť poskytovanie sociálneho a cenovo dostupného bývania, a reformy, ktorými by sa mala zlepšiť dostupnosť a odolnosť systému zdravotnej starostlivosti.

(42)V oblasti investícií sa očakáva, že opatrenia na zvýšenie zamestnateľnosti a zručností budú mať pozitívny dlhodobý vplyv. Očakáva sa, že verejná správa a zdravotníctvo sa posilnia investíciami do ich digitalizácie. Okrem toho sa očakáva, že množstvo investícií uvedených v pláne bude mať vďaka uľahčeniu zelenej a digitálnej transformácie v Írsku trvalý vplyv. Trvalý vplyv plánu sa môže posilniť aj synergiami medzi plánom a inými programami financovanými z fondov politiky súdržnosti, a to najmä vecným riešením územných výziev a podporou vyváženého rozvoja. Monitorovanie a realizácia (43)V súlade s článkom 19 ods. 3 písm. h) nariadenia (EÚ) 2021/241 a oddielom 2.8 prílohy V k nemu sú opatrenia navrhované v pláne obnovy a odolnosti primerané (hodnotenie A) na zabezpečenie účinného monitorovania a vykonávania plánu obnovy a odolnosti vrátane predpokladaného harmonogramu, míľnikov a cieľov a súvisiacich ukazovateľov. (44)Celkovou zodpovednosťou za realizáciu plánu bola poverená írska vláda, zatiaľ čo za jednotlivé opatrenia zodpovedá ministerstvo alebo iný orgán, ktorý bol na to určený. Celkovým strategickým monitorovaním a riadením plánu, ako aj koordináciou jednotlivých írskych orgánov bude poverený novovytvorený vykonávací orgán v rámci ministerstva verejných výdavkov a reforiem. (45)Míľniky a ciele sú jasné a realistické a navrhované ukazovatele pre tieto míľniky a ciele sú relevantné, prijateľné a spoľahlivé. Míľniky a ciele predstavujú vhodný systém na monitorovanie vykonávania plánu. Mechanizmy overovania, zber údajov a povinnosti opísané Írskom sú dostatočne spoľahlivé na primerané odôvodnenie žiadostí o platby po tom, ako sa míľniky a ciele posúdia ako splnené. (46)Členské štáty by mali zabezpečiť, aby sa finančná podpora v rámci mechanizmu oznámila a uznala v súlade s článkom 34 nariadenia (EÚ) 2021/241. V rámci nástroja technickej podpory možno požiadať o technickú podporu, ktorá má pomôcť členským štátom pri realizácii ich plánu. Výpočet nákladov (47)V súlade s článkom 19 ods. 3 písm. i) nariadenia (EÚ) 2021/241 a oddielom 2.9 prílohy V k nemu je uvedené odôvodnenie výšky odhadovaných celkových nákladov na plán obnovy a odolnosti do strednej miery (hodnotenie B) primerané a realistické, je v súlade so zásadou nákladovej efektívnosti a zodpovedá očakávanému vnútroštátnemu hospodárskemu a sociálnemu vplyvu. (48)Írsko poskytlo dokumentáciu na odôvodnenie a vysvetlenie navrhovaných súm a zároveň vysvetlilo, ako sa dané sumy vypočítali. Odhadované celkové náklady na plán sú v súlade s povahou a druhom predpokladaných reforiem a investícií. Z posúdenia odhadov vyplýva, že náklady sú primerané a realistické. Úroveň podrobnosti a zrozumiteľnosti poskytnutých informácií však nebola v celom pláne jednotná. Navyše časť nákladov sa posúdila ako primeraná a realistická len do strednej miery. Na záver možno konštatovať, že odhadované celkové náklady na plán obnovy a odolnosti sú v súlade so zásadou nákladovej efektívnosti a zodpovedajú očakávanému hospodárskemu a sociálnemu vplyvu na vnútroštátnej úrovni. Ochrana finančných záujmov (49)V súlade s článkom 19 ods. 3 písm. j) nariadenia (EÚ) 2021/241 a oddielom 2.10 prílohy V k nemu sú opatrenia navrhované v pláne obnovy a odolnosti a ďalšie opatrenia obsiahnuté v tomto rozhodnutí primerané (hodnotenie A) na predchádzanie korupcii, podvodom a konfliktom záujmov pri využívaní finančných prostriedkov poskytnutých na základe uvedeného nariadenia, ako aj na odhaľovanie a nápravu týchto javov, pričom sa očakáva, že tieto opatrenia účinne zabránia dvojitému financovaniu na základe uvedeného nariadenia a z iných programov Únie. Tým nie je dotknuté uplatňovanie iných inštrumentov a nástrojov na podporu a presadzovanie súladu s právom EÚ vrátane nástrojov na predchádzanie korupcii, podvodom a konfliktom záujmov, ich odhaľovanie a nápravu, ako aj nástrojov na ochranu finančných prostriedkov Únie v súlade s nariadením Európskeho parlamentu a Rady (EÚ, Euratom) 2020/2092. (50)Súčasťou plánu sú uspokojivé vykonávacie opatrenia. Za implementáciu a realizáciu jednotlivých investičných a reformných záväzkov v pláne, ako aj za podávanie správ o nich sú v rámci svojich príslušných oblastí zodpovedné príslušné ministerstvá a iné orgány. Za strategické monitorovanie a riadenie plánu bude zodpovedať orgán pre vykonávanie národného plánu obnovy a odolnosti. Priebežný dohľad nad vykonávaním plánu bude viesť realizačný výbor, v ktorom sú zastúpené všetky zodpovedné ministerstvá a iné orgány, ako aj vykonávací orgán. Systém vo všeobecnosti predstavuje spoľahlivý proces a štruktúru, v ktorej sú úlohy a povinnosti jasne vymedzené a príslušné funkcie kontroly primerane oddelené. Írsko by malo poskytnúť potrebné informácie, ktoré sa vyžadujú na zabezpečenie toho, aby aktéri zodpovední za kontroly mali administratívne kapacity na vykonávanie svojich úloh. Osobitným míľnikom by sa malo zabezpečiť, aby sa Komisii pred predložením prvej žiadosti o platbu poskytla analýza pracovného zaťaženia orgánu auditu a vykonávacieho orgánu. V analýze by sa mali uvádzať primerané informácie, pokiaľ ide o potrebu administratívnych kapacít, aby sa dané kapacity včas dosiahli, a to aj vypracovaním súboru odporúčaní na prípadné riešenie nedostatku kapacít. Na základe analýzy a odporúčaní by sa mali zapojeným inštitúciám prideliť potrebné zdroje. (51)Systém vnútornej kontroly opísaný v írskom pláne obnovy a odolnosti predstavuje vyhovujúci proces a štruktúru, v ktorej sú úlohy a povinnosti jasne vymedzené a príslušné funkcie kontroly primerane oddelené. Navrhované opatrenia predstavujú dostatočnú záruku, že je zabezpečená primeraná úroveň kontroly na účely predchádzania nezrovnalostiam, ich odhaľovania a nápravy pri využívaní finančných prostriedkov poskytnutých na základe nariadenia (EÚ) 2021/241. Mal by sa vytvoriť mechanizmus podávania správ v rámci informačného systému pre Mechanizmus na podporu obnovy a odolnosti s cieľom zaistiť primerané zaznamenávanie údajov o konečných prijímateľoch vrátane všetkých konečných užívateľov výhod podľa článku 22 nariadenia o Mechanizme na podporu obnovy a odolnosti, na účely vyhlásenia neexistencie konfliktu záujmov v prípade zodpovedných ministerstiev a iných orgánov. V súlade s článkom 20 ods. 5 písm. e) nariadenia (EÚ) 2021/241 by Írsko malo zriadiť informačný systém pre Mechanizmus na podporu obnovy a odolnosti s cieľom dosiahnuť súlad s článkom 22 uvedeného nariadenia a potvrdiť stav jeho realizácie pred predložením prvej žiadosti o platbu. O systéme by sa mala vypracovať osobitná audítorská správa. Mali by sa v nej overiť funkcie registračného systému, a najmä zaznamenávanie a ukladanie všetkých relevantných údajov o vykonávaní plánu obnovy vrátane údajov o splnení míľnikov a cieľov, údajov o konečných prijímateľoch, dodávateľoch, subdodávateľoch a konečných užívateľoch výhod. V danej správe by sa mali analyzovať všetky súvisiace zistené nedostatky a prijaté alebo plánované nápravné opatrenia. Pred predložením prvej žiadosti o platbu by sa osobitným míľnikom malo zabezpečiť vytvorenie registračného systému, ktorý bude slúžiť na zaznamenávanie, ukladanie a sprístupňovanie všetkých relevantných údajov týkajúcich sa realizácie plánu obnovy a odolnosti. (52)Vyplatenie prostriedkov je podmienené splnením míľnikov uvedených v odôvodneniach 50 až 51. Koherentnosť plánu (53)V súlade s článkom 19 ods. 3 písm. k) nariadenia (EÚ) 2021/241 a oddielom 2.11 prílohy V k nemu plán zahŕňa do značnej miery (hodnotenie A) opatrenia na vykonávanie reforiem a verejných investičných projektov, ktoré predstavujú súdržné činnosti. (54)V pláne sú primerane vyvážené reformy a investície s ohľadom na hlavné výzvy, ktoré sa majú riešiť, ako aj investície na jednotlivých územiach. Zámerom troch komponentov plánu je dosiahnuť doplnkové ciele, ktoré sú v súlade so širším úsilím írskej vlády o obnovu. Príkladom je tretí komponent týkajúci sa sociálnej a ekonomickej obnovy a tvorby pracovných miest zahŕňajúci opatrenia, ktoré majú podporiť rozvoj zelených a digitálnych zručností pracovnej sily. Zároveň sa opatrenia obsiahnuté v jednotlivých komponentoch vzájomne posilňujú. Napríklad druhý komponent týkajúci sa digitálnej transformácie obsahuje opatrenia v oblasti širokopásmovej pripojiteľnosti a infraštruktúry IKT pre školy, ktoré posilňujú reformné opatrenia zamerané na zlepšenie digitálneho vzdelávania a zručností vo všeobecnosti. Rovnosť (55)Plán obsahuje opatrenia, ktoré podľa predpokladov prispejú k riešeniu výziev krajiny v oblasti rodovej rovnosti a rovnakých príležitostí pre všetkých. V pláne sa konkrétne uvádza, že opatrenia spočívajúce v poskytovaní príležitostí získať pracovné skúsenosti, zvýšiť si úroveň zručností alebo rekvalifikovať sa sú zamerané najmä na podporu pracovníkov najviac zasiahnutých pandémiou, ktorá mala neprimeraný vplyv na ženy. Očakáva sa, že tieto opatrenia budú relevantné pre všetky piliere uvedené v článku 3 nariadenia (EÚ) 2021/241, predovšetkým vďaka podpore účasti na trhu práce prostredníctvom rozvoja zelených a digitálnych zručností. V pláne sa takisto uvádzajú úrovne zamestnanosti rozčlenené podľa pohlavia a veku, ako aj rozdiely v zamestnanosti žien a mužov ako kľúčové ukazovatele, ktoré sa majú použiť na vnútroštátnej úrovni na meranie úsilia Írska o obnovu vrátane príspevku plánu. Vlastné posúdenie bezpečnosti

(56)Írsko neposkytlo vlastné posúdenie bezpečnosti podľa článku 18 ods. 4 písm. g) nariadenia (EÚ) 2021/241, keďže ho v tomto prípade nepovažovalo za príslušné. Cezhraničné a viacnárodné projekty (57)Írsko do svojho plánu obnovy a odolnosti zaradilo jeden viacnárodný projekt na podporu digitalizácie podnikov v Írsku, najmä MSP. S cieľom riešiť nevyváženú digitalizáciu podnikov sa v pláne obnovy a odolnosti uvádza program na stimuláciu digitálnej transformácie podnikov, najmä MSP, vo všetkých odvetviach v Írsku. Digitálnou transformáciou írskych podnikov prostredníctvom tohto programu by sa v kontexte viacnárodného projektu mala ďalej podporiť účasť Írska v sieti európskych centier digitálnych inovácií. Očakáva sa, že vďaka podpore založenia štyroch európskych centier digitálnych inovácií a vytvorenia klastrov opierajúcich sa o tieto centrá sa značne uľahčí cezhraničná spolupráca, ktorou by sa zároveň mali posilniť hodnotové reťazce. Konzultačný proces (58)Verejnou konzultáciou sa zainteresovaným stranám umožnilo, aby sa vyjadrili k tomu, ktoré investície a reformy by sa mali uprednostniť, a uviedli, ktoré odporúčania pre danú krajinu považujú za najviac relevantné. Vláde bolo doručených vyše 110 písomných návrhov zainteresovaných strán, a to aj od regionálnych zástupcov, politických strán, záujmových združení, odborových zväzov, mládežníckych organizácií, environmentálnych organizácií, akademickej obce a iných zainteresovaných strán z radov občianskej spoločnosti a verejnosti. V rámci prípravy plánu sa tieto návrhy zhrnuli a poskytli príslušným ministerstvám. (59)Vláda vo fáze realizácie investícií a reforiem zahrnutých do plánu hodlá aj naďalej zapájať zainteresované strany a konzultovať s nimi. Do realizácie investícií a reforiem zahrnutých do plánu je nevyhnutné zapojiť všetky miestne orgány a zainteresované strany vrátane sociálnych partnerov, aby príslušní aktéri prijali zodpovednosť za plán. Kladné posúdenie (60)V nadväznosti na kladné posúdenie Komisie týkajúce sa plánu obnovy a odolnosti Írska obsahujúce konštatovanie, že plán uspokojivo spĺňa kritériá posudzovania stanovené v nariadení (EÚ) 2021/241, by sa v tomto rozhodnutí mali v súlade s článkom 20 ods. 2 uvedeného nariadenia k nemu stanoviť reformy a investičné projekty potrebné na realizáciu plánu, príslušné míľniky, ciele a ukazovatele, ako aj suma, ktorú Únia poskytne na vykonávanie plánu vo forme nenávratnej finančnej podpory. Finančný príspevok (61)Odhadované celkové náklady na plán obnovy a odolnosti Írska predstavujú 989 938 300 EUR. Keďže plán obnovy a odolnosti uspokojivo spĺňa kritériá posudzovania stanovené v nariadení (EÚ) 2021/241 a keďže objem odhadovaných celkových nákladov na plán obnovy a odolnosti je vyšší ako maximálny finančný príspevok, ktorý je k dispozícii pre Írsko, finančný príspevok pridelený na plán obnovy a odolnosti Írska by sa mal rovnať celkovej výške finančného príspevku, ktorý má Írsko k dispozícii. (62)V súlade s článkom 11 ods. 2 nariadenia (EÚ) 2021/241 sa má výpočet maximálneho finančného príspevku pre Írsko aktualizovať do 30. júna 2022. V súlade s článkom 23 ods. 1 uvedeného nariadenia by sa teraz do 31. decembra 2022 mala pre Írsko sprístupniť suma prostriedkov na účely právneho záväzku. Ak to bude v nadväznosti na aktualizáciu maximálneho finančného príspevku potrebné, Rada by na návrh Komisie mala bez zbytočného odkladu zmeniť toto rozhodnutie tak, aby obsahovalo aktualizovaný maximálny finančný príspevok. (63)Poskytovaná podpora sa má financovať z finančných prostriedkov, ktoré si Komisia vypožičia v mene Únie na základe článku 5 rozhodnutia Rady (EÚ, Euratom) 2020/2053. Podpora by sa mala vyplatiť v splátkach, keď Írsko uspokojivo splní príslušné míľniky a ciele určené v súvislosti s vykonávaním plánu obnovy a odolnosti. (64)Týmto rozhodnutím by nemal byť dotknutý výsledok žiadnych postupov týkajúcich sa prideľovania finančných prostriedkov Únie v rámci ktoréhokoľvek iného programu Únie okrem nariadenia (EÚ) 2021/241 ani postupy týkajúce sa narušenia fungovania vnútorného trhu, ktoré sa môžu iniciovať najmä podľa článkov 107 a 108 zmluvy. Toto rozhodnutie nezbavuje členské štáty povinnosti oznamovať Komisii zamýšľané poskytnutie štátnej pomoci podľa článku 108 zmluvy, PRIJALA TOTO ROZHODNUTIE: Článok 1

Schválenie posúdenia plánu obnovy a odolnosti Posúdenie plánu obnovy a odolnosti Írska na základe kritérií stanovených v článku 19 ods. 3 nariadenia (EÚ) 2021/241 sa schvaľuje. Reformy a investičné projekty v rámci plánu obnovy a odolnosti, podrobnosti a harmonogram monitorovania a realizácie tohto plánu vrátane príslušných míľnikov a cieľov, príslušné ukazovatele týkajúce sa plnenia plánovaných míľnikov a cieľov, ako aj opatrenia na poskytnutie plného prístupu k podkladovým relevantným údajom Komisii sú stanovené v prílohe k tomuto rozhodnutiu. Článok 2

Finančný príspevok 1.Únia sprístupňuje Írsku finančný príspevok vo forme nenávratnej podpory vo výške 988 966 534 EUR. Suma 914 368 618 EUR je k dispozícii na uzavretie právneho záväzku do 31. decembra 2022. S výhradou toho, že pri aktualizácii stanovenej v článku 11 ods. 2 nariadenia (EÚ) 2021/241 sa vypočíta pre Írsko suma rovnaká alebo vyššia ako uvedená suma, je k dispozícii ďalšia suma vo výške 74 597 916 EUR na uzavretie právneho záväzku od 1. januára 2023 do 31. decembra 2023. 2.Komisia poskytuje Írsku finančný príspevok Únie v splátkach v súlade s prílohou k tomuto rozhodnutiu. Splátky môže Komisia vyplatiť v jednej alebo vo viacerých tranžiach. Výška tranží závisí od dostupnosti finančných prostriedkov.